Presentació del llibre "Les Masies de l'Eliana i la Rodalia": un homenatge a la història local
21 de febrer de 2025

• El CEL, amb el suport de l'Ajuntament, ha realitzat un recorregut pel llegat patrimonial i cultural de l'Eliana, en un homenatge a les famílies més antigues.

La localitat de l'Eliana va viure ahir dijous una jornada especial amb la presentació del llibre ‘Les Masies de l'Eliana i la Rodalia’, una obra que recupera i posa en valor el llegat històric i patrimonial de les antigues masies del municipi i el seu entorn, i a la qual van assistir prop de 150 veïns i veïnes.

L'esdeveniment va comptar amb la presència de l'alcalde, Salva Torrent, de la presidenta del Centre d’Estudis Locals (CEL), Conxa Delgado, i de la presidenta de la Mancomunitat del Camp de Túria, Amparo Navarro. En la seua intervenció, Torrent va destacar la importància d'aquesta publicació com a eina per a mantindre viva la memòria del municipi i transmetre la seua història a les futures generacions.

El llibre ha estat impulsat pel CEL amb el suport de l'Ajuntament i escrit per Vicent Rubio, cronista oficial de l'Eliana, junt amb Vicen Córcoles i David Gordillo. A més, han col·laborat en l'obra Júlia Hernandis, com a documentalista, i Robert Fuster, com a assessor lingüístic. El llibre ha estat editat per l'editorial local Pasión por los Libros.

Un treball que convida a recórrer les més de 25 masies que van formar part del paisatge i la història de l'Eliana, moltes de les quals ja han desaparegut. No obstant això, algunes es mantenen en peu, com la Torre del Virrei o el Mas de Canonge (Masia del Pilar).

L'acte va servir també per a reconéixer les famílies més antigues de la localitat que van estar lligades a aquestes masies, ja que l'obra documenta no sols l'arquitectura i ubicació d'aquestes construccions, sinó també la història dels seus propietaris i la forma de vida agrícola que representaven. "Preservar la nostra història és també una manera de construir el nostre futur", va esmentar sobre aquest tema el primer edil.